ກຳລັງສະຫະຣັດ ກັບເກົາຫລີໃຕ້ ໄດ້ຍົກຣະດັບການເຕືອນ ຫລັງຈາກເກົາຫລີເໜືອ ໄດ້ຂົ່ມຂູ່
ຂ່າວສຳຄັນອື່ນໆ: ພະຍານຈຳເລີຍ ຝ່າຍທ່ານນາງ ອອງຊານ ຊູຈີ ຈະໃຫ້ການ; ເຈົ້າໜ້າທີ່ ສະຫະຣັດ ແລະ ອັຟການິສຖານ ກ່າວວ່າ ມີພວກກະບົດ ຈຳນວນຶ່ງ ຖືກຂ້າຕາຍ
ກຳລັງທະຫານ ເກົາຫລີໃຕ້ ແລະ ສະຫະຣັດໃນແຫລມເກົາຫລີໄດ້ຍົກຣະດັບ ການເຕືອນ ໃຫ້ກຽມພ້ອມ ຂື້ນສູ່ຂີດສູງສຸດ ນັບແຕ່ປີ 2006ເປັນຕົ້ນມາ ໃນວັນ ພະຫັດມື້ນີ້ ນຶ່ງມື້ ຫລັງຈາກ ເກົາຫຼີເໜືອ ໄດ້ປະນາມການສະງົບເສິກ ຊົ່ວຄາວ ເປັນເວລາ 5 ທົສວັດກວ່າໆ ທີ່ເຮັດໃຫ້ ມີການຍຸຕິການສູ້ຣົບ ຢູ່ໃນສົງຄາມ ເກົາຫລີນັ້ນ ເຈົ້າໜ້າທີ່ ປ້ອງກັນປະເທດ ກ່າວວ່າກອງບັນຊາການ ກຳລັງປະສົມ ສະຫະຣັດ ເກົາຫລີໃຕ້ ໄດ້ເພີ້ມ ການສັງເກດການເບິ່ງການ ເຄື່ອນໄຫວ ຂອງ ເກົາຫລີເໜືອ ແລະເພີ້ມ ຣະດັບການເຕືອນ ຈາກຂີດ 3ຂຶ້ນເປັນຂີດ 2 ໂຄສົກຄົນນຶ່ງ ຂອງ ກະຊວງ ປ້ອງກັນ ປະເທດ ເກົາຫລີໃຕ້ ກ່າວວ່າທັງກອງທັບ ເກົາຫລີໃຕ້ ແລະ ສະຫະຣັດ ໄດ້ທຸ້ມເທ ເຈົ້າໜ້າທີ່ ສືບລັບ ຫລາຍຂຶ້ນເພື່ອເກັບກຳ ແລະ ວິເຄາະຂ່າວ ກອງບັນຊາການ ກຳລັງປະສົມ ທີ່ວ່ານີ້ບໍ່ໄດ້ເພີ້ມ ການເຕືອນ ຂອງຕົນຂື້ນ ສູ່ຣະດັບສູງ ເຊ່ນນີ້ ນັບແຕ່ເກົາຫລີເໜືອ ໄດ້ທຳການ ທົດລອງ ອາວຸດນິວເຄລັຽ ຄັ້ງທຳອິດ ໃນປີ 2006 ຄວາມເຄັ່ງຕຶງ ໄດ້ເພີ້ມ ທະວີຂຶ້ນ ຢ່າງລຽນຕິດ ໃນສັບປະດານີ້ ນັບແຕ່ເກົາຫລີເໜືອ ໄດ້ທຳການ ທົດລອງ ອາວຸດນິວເຄລັຽ ລູກທີ 2 ໃນມື້ວັນຈັນ ຜ່ານມາ ພະຍານຄົນນຶ່ງ ຂອງຈຳເລີຍ ໃນການ ດຳເນີນຄະດີ ທີ່ໄດ້ຮັບການຕຳໜິຕິ ຕຽນ ຢ່າງກວ້າງຂວາງ ຕໍ່ທ່ານນາງ ອອງຊານ ຊູຈີ ຜູ້ນຳ ປະຊາທິປະໄຕ ຂອງມຽນມານັ້ນ ຈະໄປ ປາກົດໂຕ ຢູ່ສານ ໃນມື້ນີ້ ເພື່ອໃຫ້ ການຄັດຄ້ານຕໍ່ການກ່າວຫາທີ່ວ່າ ທ່ານນາງ ໄດ້ລະເມີດ ເງື່ອນໄຂ ໃນການ ກັກບໍຣິເວນ ທ່ານ KYI WINນັກຊ່ຽວຊານ ທາງດ້ານ ກົດໝາຍ ຊຶ່ງເປັນ ທະນາຍຄວາມ ຄົນນຶ່ງ ຂອງທ່ານນາງ ອອງຊານຊູຈີ ແມ່ນພະຍານ ແຕ່ພຽງຜູ້ດຽວ ເທົ່ານັ້ນ ທີ່ໄດ້ຮັບ ອະນຸຍາດ ໃຫ້ໄປ ໃຫ້ການຕໍ່ສານໄດ້ ສານ ໄດ້ປະຕິເສດ ໄປແລ້ວ ຕໍ່ພະຍານ ອື່ນໆອີກ 3 ຄົນ ຊຶ່ງຕ່າງກໍເປັນ ສະມາຊິກ ຂອງພັກ ສັນນິບາດ ແຫ່ງຊາດ ເພື່ອປະຊາທິປະໄຕ ອັນເປັນພັກຝ່າຍຄ້ານ ຂອງມຽນມາ ການດຳເນີນ ຄະດີ ອາດຈະ ສິ້ນສຸດລົງ ໃນອາທິດນີ້ ປະຊາຄົມນາໆຊາດ ໄດ້ຕຳໜິຕິຕຽນ ຢ່າງແຮງ ຕໍ່ການ ດຳເນີນຄະດີ ທ່ານນາງ ອອງຊານ ຊູຈີ ວັຍ63 ປີ ທີ່ເຄີຍໄດ້ຣັບ ລາງວັນ ໂນແບລ ຂແນງສັນຕິພາບ ມາແລ້ວ ໂດຍທີ່ປະທານາທິບໍດີ BARACK OBAMA ເອີ້ນ ທ່ານນາງວ່າ ເປັນຜູ້ເຄາະຮ້າຍ ໃນການຕັດສິນຂອງ ສານເຕັ້ຽ ເຈົ້າ ໜ້າທີ່ ອັຟການິສຖານ ແລະກອງທັບສະຫະຣັດກ່າວວ່າ ການປະຕິບັດງານຮ່ວມ ທາງດ້ານ ຄວາມປອດພັຍ ໃນເຂດ ພາກຕາເວັນອອກ ສຽງໃຕ້ຂອງ ອັຟການິສຖານ ໄດ້ໂຈມຕີ ການໂຮມຊຸມນຸມ ຂອງ ພວກຫົວຮຸນແຮງ ແຫ່ງນຶ່ງແຕ່ມີລາຍງານຂ່າວ ທີ່ຂັດແຍ້ງກັນ ກ່ຽວກັບວ່າ ມີຜູ້ເສັຽຊີວິດ ຈັກຄົນ ໂຄສົກຄົນນຶ່ງ ຂອງເຈົ້າແຂວງໆ PAKTIKA ກ່າວໃນ ມື້ນີ້ວ່າ ຕຳຣວດ ອັຟການິສຖານ ແລະທະຫານ ຂອງ ອົງການ ນາໂຕ້ ໄດ້ປະຕິບັດງານ ທາງ ພາກພື້ນດິນ ແລະ ທາງອາກາດ ໂຈມຕີສະຖານທີ່ ແຫ່ງນຶ່ງ ໃກ້ໆຊາຍແດນ ປາກິສຖານ ໃນຄືນແລ້ວນີ້ ໂດຍໄດ້ສັງຫານພວກຫົວຮຸນແຮງ ທາລີບານ 34 ຄົນ ກອງທັບເຕີກກີ ກ່າວວ່າ ເຮືອ ບິນຣົບຂອງຕົນ ໄດ້ໂຈມຕີທີ່ຕັ້ງ ຂອງ ພວກກະບົດ ຊາວ KURD ໃນພາກເໜືອ ຂອງອີຣັກ ຫລັງຈາກ ຣະເບີດຝັງດິນລູກນຶ່ງ ໄດ້ເຮັດໃຫ້ ທະຫານເຕີກກີ 6 ຄົນ ເສັຽຊີວິດ ແລະອີກ 8 ຄົນໄດ້ຣັບບາດເຈັບ ກ່ອນໜ້ານີ້ ຣົດທະຫານ ຄັນນຶ່ງ ຂອງເຕີກກີ ໄດ້ໄປຢຽບ ຣະເບີດຝັງດິນ ທີ່ຝັງໃສ່ທາງ ຢູ່ທີ່ແຂວງ HAKKARI ຊຶ່ງເປັນແຂວງ ທີ່ປະຊາຊົນສ່່ວນໃຫຍ່ ເປັນຊາວ KURD ໃກ້ໆຊາຍແດນ ອີຣັກ ເຈົ້າໜ້າທີ່ ສົງສັຍວ່າ ຣະເບີດດັ່ງກ່າວນີ້ ຖືກນຳ ໄປຝັງໄວ້ ໂດຍພວກກະບົດ ພັກກັມມະກອນ ຊາວ KURDທີ່ເອີ້ນຫຍໍ້ກັນວ່າ PKK ນັ້ນ ໃນການ ປະຕິບັດງານ ອີກອັນນຶ່ງນັ້ນເຈົ້າໜ້າທີ່ເຕີກກີ ໄດ້ຈັບ ປະມານ 30 ຄົນ ໃນການກວດລ້າງ ຮອບໃໝ່ ໃນທົ່ວປະເທດຕໍ່ພວກ ທີ່ສົງສັຍວ່າ ມີຄວາມສັມພັນ ກັບພວກ ກະບົດຊາວ KURD ພວກທີ່ຖືກຈັບແມ່ນຮວມທັງ ນາຍຄູ ແລະສະ ມາຊິກກັມມະບານ ພວກກະບົດ ແບ່ງແຍກດິນແດນ PKKໄດ້ທຳການ ສູ້ຣົບ ເພື່ອ ການປົກຄອງ ຕົນເອງ ໃນເຂດ ພາກຕາເວັນອອກ ສຽງໃຕ້ຂອງເຕີກກີ ມາເປັນເວລາ 25 ປີ ແລ້ວ ສົ່ງຜົນ ໃຫ້ມີຜູ້ ເສັຽຊີວິດ ຫລາຍສິບພັນຄົນ ຜູ້ບັນຊາການ ອະວຸໂສຄົນນຶ່ງ ຂອງກຸ່ມທາລີບານ ໃນປາກິສຖານໄດ້ອ້າງເອົາ ຄວາມຮັບ ຜິດຊອບ ໃນການໂຈມຕີ ສະລະຊີບ ຮ້າຍແຮງ ໃນມື້ວານນີ້ ຢູ່ທີ່ນະຄອນລາຮໍ ໃນພາກ ຕາເວັນອອກ ຂອງປາກິສຖານ ນາຍ HAKIMULLAH MEHSUD ກ່າວຕໍ່ອົງການຂ່າວຕ່າງໆ ຜ່ານທາງ ໂທຣະສັບ ໃນມື້ນີ້ວ່າ ການໂຈມຕີ ປົດຕຳຣວດ ແລະຫ້ອງການ ສືບລັບ ປາກິສຖານ ແມ່ນເພື່ອ ເປັນການ ແກ້ແຄ້ນ ຕໍ່ການ ເປີດສາກບຸກໂຈມຕີ ຂອງ ພວກທະຫານ ຢູ່ໃນເຂດ ຮ່ອມພູ SWAT ທີ່ຕັ້ງຢູ່ ໃນພາກ ຕາເວັນຕົກສຽງເໜືອ ຂອງ ປາກິສຖານນັ້ນ ນາຍ HAKIMULLAH MEHSUD ເປັນຮອງ ນາຍ BAITULLAHMESHUD ຜູ້ບັນຊາການ ກຳລັງ ທາລີບານ ໃນປາກິສຖານ ລາວເວົ້າວ່າ ພວກຫົວຮຸນແຮງທາລີບານ ມີແຜນການ ທີ່ຈະໂຈມຕີ ຕຶກອາຄານ ຂອງ ຣັຖບານ ຢູ່ໃນເມືອງອື່ນໆແລະເຕືອນ ຜູ້ຄົນ ທີ່ຢູ່ໃກ້ ໃຫ້ພາກັນຫລົບໜີ ອອກໄປ ພວກໂຈມຕີ ທີ່ນະຄອນລາຮໍ ໄດ້ໃຊ້ທັງປືນ ຣະເບີດມື ແລະ ຣົດຣະເບີດ ບຸກໂຈມຕີ ເຂດທີ່ມີ ການຮັກສາຄວາມປອດພັຍ ຢ່າງເຄັ່ງຄັດ ເປັນ ທີ່ຄາດກັນວ່າ ປະທານາທິບໍດີປາແລສໄຕນ໌ ທ່ານMAHMOUD ABBAS ຈະຮຽກຮ້ອງ ໃຫ້ອິສຣາແອລຢຸດເຊົາ ການຕັ້ງຖິ່ນຖານ ໃໝ່ ໃນເຂດຝັ່ງຕາເວັນຕົກ ຂອງແມ່ນ້ຳ ຈໍແດັນ ໃນຣະຫວ່າງ ການເຈຣະຈາ ຫາຣື ທີ່ທຳນຽບຂາວ ກັບປະທານາທິບໍດີີ BARACK OBAMA ໃນວັນພະຫັດ ມື້ນີ້ ພວກຜູ້ຊອ່ຍ ຂອງທ່ານ ABBASກ່າວວ່າ ນອກນັ້ນແລ້ວ ຜູ້ນຳຂອງ ປາແລສໄຕນ໌ ຍັງຈະ ຮຽກຮ້ອງໃຫ້ ທ່ານ OBAMAກົດດັນໃຫ້ ອິສຣາແອລ ຮັບເອົາ ການສ້າງຕັ້ງ ຣັດປາແລສໄຕນ໌ ທີ່ເປັນ ເອກກະຣາດຄຽງຂ້າງກັບ ອິສຣາແອລ ທ່ານ ABBAS ກ່າວໄວ້ວ່າ ທ່ານຈະບໍ່ ເປີດການ ເຈຣະຈາສັນຕິພາບ ກັບອິສຣາ ແອລຄືນອີກຈົນກວ່າຈະມີການປະຕິບັດຕາມເງື່ອນໄຂທັງສອງຂໍ້ນີ້ ໂຄສົກ ຄົນນຶ່ງ ຂອງຣັຖບານອິສຣາແອລກ່າວ ໃນມື້ນີ້ວ່າ ອິສຣາແອລ ຈະປະຕິບັດຕາມ ພັນທະ ຂອງຕົນ ທີ່ຈະທັບມ້າງ ຄຸ້ມບ້ານໃໝ່ ທີ່ບໍ່ໄດ້ຮັບ ອະນຸຍາດ ແລະຈະບໍ່ ສ້າງຕັ້ງ ໝູ່ບ້ານໃໝ່ໃດໆຕື່ມອີກ ແຕ່ໂຄສົກ ເວົ້າວ່າ ຊີວິດ ການເປັນຢູ່ ແບບປົກກະຕິ ຈະຕ້ອງ ດຳເນີນຕໍ່ໄປ ຕາມຄຸ້ມບ້ານໃໝ່ ທີ່ມີຢູ່ແລ້ວ ຈົນກວ່າ ຈະມີການ ເຈຣະຈາ ກ່ຽວກັບ ຖານະຂັ້ນສຸດທ້າຍ ລະຫວ່າງ ອິສຣາແອລແລະຝ່າຍປາ ແລສໄຕນ໌ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ